b"\n_START_ARTICLE_\nGiro d'It\xc3\xa0lia de 1920\n_START_SECTION_\nParticipants\n_START_PARAGRAPH_\nDels 49 ciclistes que comen\xc3\xa7aren el Giro d'It\xc3\xa0lia el 23 de maig sols 10 acabaren la cursa a Mil\xc3\xa0 el 6 de juny. Els ciclistes podien c\xc3\xb3rrer de manera individual o formant part d'un equip. Foren tres els equips que van disputar la cursa: Bianchi-Pirelli, Legnano-Pirelli i Stucchi-Pirelli._NEWLINE_La majoria dels ciclistes que van prendre part en aquest Giro eren italians. Entre els participants hi havia el tres vegades guanyador Carlo Galetti i el defensor del t\xc3\xadtol, Costante Girardengo. Altres destacats ciclistes italians que iniciaren la cursa foren Angelo Gremo, Giovanni Gerbi i Giovanni Rossignoli. El franc\xc3\xa8s Jean Alavoine, que tenia algunes posici\xc3\xb3 d'honor al Tour de Fran\xc3\xa7a, aix\xc3\xad com el belga Marcel Buysse tamb\xc3\xa9 prengueren la sortida.\n_START_SECTION_\nRecorregut\n_START_PARAGRAPH_\nPer primera vegada la cursa surt de territori itali\xc3\xa0 per entrar a Su\xc3\xafssa durant el decurs de la primera etapa. En aquesta ocasi\xc3\xb3 el recorregut no an\xc3\xa0 m\xc3\xa9s enll\xc3\xa0 de Roma, despr\xc3\xa9s de les dificultats passades en la darrera edici\xc3\xb3, amb llargues etapes, la darrera d'elles de m\xc3\xa9s de 400 quil\xc3\xb2metres.\n_START_SECTION_\nDesenvolupament de la cursa\n_START_PARAGRAPH_\nDurant el decurs de la primera etapa el vigent vencedor del Giro, Costante Girardengo, va patir una caiguda que li va provocar una avaria a la bicicleta. Gaetano Belloni va aprofitar aquesta incid\xc3\xa8ncia per atacar i en l'arribada Angelo Gremo i ell van treure m\xc3\xa9s d'onze minuts a Girardengo. La segona etapa, amb final a Lucca va provocar l'abandonament nombrosos ciclistes, entre els quals destaca la de Girardengo, per culpa de les ferides sofertes en la caiguda de la primera etapa, i del l\xc3\xadder Giuseppe Olivieri, a banda de l'expulsi\xc3\xb3 de Giovanni Gerbi per ser remolcat per una moto. Sols 26 ciclistes finalitzaren aquesta etapa. Belloni va guanyar la tercera etapa, amb Gremo a la seva roda i Giovanni Brunero a uns metres."